Rěčnik Zhorjelskeho statneho rěčnistwa: W Serbach je tuchwilu měr
Zhorjelc (SN/mwe). Lětnje přeproša sej Zhorjelske statne rěčnistwo, kotremuž přisłuša wotnožka w Budyšinje, žurnalistow Hornjeje Łužicy na medijowu rozmołwu. Nimo nowin kaž Sächsische Zeitung abo Niederschlesischer Kurier wobdźělichu so na njej wčera popołdnju tež Serbske Nowiny.
Nowy nawjedowacy wyši statny rěčnik Josef Bauer wujasnjowaše přitomnym, zo ma Zhorjelske statne rěčnistwo tuchwilu 44 statnych rěčnikow, 27 w Zhorjelcu a 17 w Budyšinje. Dohromady ma wone 130 přistajenych, 44 z nich w Budyšinje. Z dalšich wuwjedźenjow Bauera wuchadźa, zo je ličba prawicarskich deliktow loni w Hornjej Łužicy rozrostła a zo wobdźěła zarjad cyłkownje něhdźe 50 000 jednanjow. Zwjeselaca powěsć bě, zo w Zhorjelskim statnym rěčnistwje tuchwilu žane skóržby nadběhow na Serbow dla njepředleža. „W Serbach je tuchwilu měr“, wuzběhny Till Neumann, rěčnik statneho rěčnistwa. Kak daloko so šćuwańca napřećo nam w socialnych medijach rozšěrja, njemóže wón posudźować.
slk_Latn szl_Latn szl_Latn